Anne Grete Holmsgaard (SF), 2003-02-18:
Implementeringen af de fem direktiver, som er omhandlet af forslaget her, er jo en del af den telepolitiske aftale, som SF også er med i, og allerede da vi indgik den aftale, sagde vi, at vi gik ind for en deregulering af telemarkedet, og det mener vi stadig væk. For os er der to ting, der er afgørende i en sådan deregulering: at man stiler mod en regulær fri konkurrence, og at man har tilstrækkelig skrappe kontrolinstanser, der kan gå ind og modvirke, at der bliver dominerende indflydelse fra enkeltselskaber på markedet.
Det gælder for så vidt i hele vores erhvervspolitik, at det er de to guidelines, vi har på det område.
Hvis jeg ser på direktiverne og lovforslaget med forbrugerøjne, må jeg konstatere, at der er nogle steder, hvor forslaget absolut ikke er så godt, som det kunne være ønskeligt.
Det handler bl.a. om problemerne med den undtagelse, der er i databeskyttelsesdirektivet artikel 13, der undergraver det nuværende danske forbud mod, at man kan sende elektronisk markedsføringsmateriale.
Der er godt nok nogle betingelser koblet til det, og en af betingelserne er, at den enkelte modtager kan frabede sig at få materialet, men materialet kommer jo i første omgang.
Hvis først man har handlet med den pågældende virksomhed på nettet, så får man det, og så skal man aktivt sige fra
bagefter
Det vil sige, at et ansvar, som vi ikke synes er forbrugernes ansvar, lægges over på forbrugerne.
Problemet i det her er jo også, hvad der sker, hvis den pågældende udbyder, virksomhed, bare blæser på det.
Jeg tror, at vi alle sammen mange gange har prøvet at klikke på det der lille vindue "Afmeld dig her" og fundet ud af, at det sker der såmænd ikke noget ved.
Man kan klikke en gang til og en gang til og en gang til, og der sker stadigvæk ikke noget.
Hvad gør man så?
Ja, så bliver man sur, vred og rasende.
Så der er slet ingen tvivl om, at vi bestemt helst havde set et databeskyttelsesdirektiv, hvor der ikke var nogen undtagelse, og jeg synes, det er vigtigt, at vi får arbejdet videre med det her i udvalget.
Jeg tror, det er Forbrugerrådet, der har stillet et forslag om, at man skulle have et centralt sted, hvor man kunne melde fra.
Det synes jeg faktisk lyder som en meget fornuftig ting, når man selv mange gange har prøvet at være gennem det, hvor man bliver mere og mere fortvivlet over det, og hvor man faktisk ingen steder har at gå hen.
Det gælder også alt det, man får ind med posten, hvor man også er fuldstændig på den, hvis man vil slippe af med det igen, og hvor man oven i købet overhovedet hverken har lod eller del i, at det kommer til en, for det kan hvem som helst jo gøre ved at sende postkort eller elektroniske beskeder til en erhvervsdrivende. Det andet problem set med forbrugerøjne er det problem, der er opstået efter terrorpakken, som vi stemte imod, hvor udbyderne nu har pligt til at opbevare data i 1 år.
Nu er det en svær gennemskuelig sag, men det forekommer i hvert tilfælde ikke mig klart, hvad det er for nogle retningslinjer, der gælder for, hvordan data opbevares, og hvordan de videregives.
Det synes jeg er fantastisk vigtigt bliver klargjort gennem udvalgsbehandling.
Jeg synes også, det er meget vigtigt, at man stiller nogle krav til teleudbyderne om, at de har en klar politik for det her, sådan at det er gennemskueligt for brugerne.
Det tredje problem set med forbrugerøjne, som jeg vil pege på, er den såkaldte bundtning, altså det, at man sælger flere ydelser i en samlet pakke.
Det er i den danske lovgivning i dag forbudt.
Det bliver lempet med det her forslag.
Det er stadig væk sådan, at forsyningspligtselskaberne ikke må bundte, men det må de andre.
Der er også en mulighed for, at man kan skride ind over for de andre, hvis det vurderes, at de har en for stærk markedsdominans.
Jeg må sige, at de her dele er det, der for os er vigtigt, for den egentlige liberalisering synes vi sådan set er fornuftigt beskrevet i det her forslag.
Det er i forhold til forbrugerbeskyttelsen, at der kommer problemer.